અમદાવાદ અને ગાંધીનગર વચ્ચે સાબરમતી નદીના કિનારે વસેલા કરાઈ ગામ પાસે રાજ્યનો સૌથી મોટો પોલીસ ટ્રેનિંગ કેમ્પ આવેલો છે. પોલીસ અકાદમી પાસે બીનવારસી ગાડી પડી હોય સુરક્ષા ખાતર ઘટનાને ગંભીરતાથી લેવાઈ અને સ્થાનિક પોલીસને જાણ કરાઈ. કંટ્રોલ રૂમને મેસેજ હતો એટલે સ્થાનિક પોલીસને વર્નાની તપાસ કરવા જવું ફરજિયાત બની ગયું હતુ. નર્મદા કેનાલના સમાંતર સૂમસામ રસ્તા પર પાર્ક વર્ના કારની તપાસ શરૂ કરી. એક પોલીસકર્મીએ આછી કાળી ફિલ્મના કાચમાં બે હાથના ટેકાની આડસથી અંદર નજર કરી તો પાછળની સીટમાં એક યુવકને સુતેલો જોયો. કોઈ ગાડી પાર્ક કરીને સુઈ ગયું હશે એવા વિચારે એક પોલીસકર્મીએ તપાસ કરવા જ ગાડીનું હેન્ડલ ખેંચ્યું તો દરવાજો ખુલી ગયો. દરવાજો ખુલતા જ અંદરથી આવતી તિવ્ર દુર્ગંધે પોલીસકર્મીઓને બે ડગલા પાછળ ખસવા મજબૂર કર્યા. પોલીસ પણ દુર્ગંધથી સમજી ગઈ કે આ લાશ છે. ઘટનાની જાણ કંટ્રોલ રૂમને કરાઇ અને સિનિયર અધિકારીઓ પણ દોડી આવ્યાં.